Ľ. Vážny, poslanec: (2004-05-14):
Pozmeňujúci návrh poslanca Národnej rady Ľubomíra Vážneho k vládnemu návrhu zákona o patentových zástupcoch (tlač 563). Po prvé. V názve právneho predpisu sa za slovo „zástupcoch“ vkladajú slová „o zmene zákona č. 444/2002 Z. z. dizajnoch a zákona č. 55/1997 Z. z. o ochranných známkach v znení zákona č. 577/2001 Z. z. a zákona č. 14/2004 Z. z.“. Po druhé. Doterajší text zákona sa označuje ako čl. I. Po tretie. Za čl. I sa vkladá nový čl. II, ktorý znie: „Zákon č. 444/2002 Z. z. o dizajnoch sa mení a dopĺňa takto: „V § 49 sa za odsek 6 vkladá odsek 7, ktorý znie: „Vykonateľné rozhodnutie Úradu pre harmonizáciu vnútorného trhu podľa,“ a tuto, prosím, takisto je legislatívnotechnická chybička, ktorú je potrebné si opraviť, pôvodne tu bol uvedený čl. 71, ale podľa legislatívnych pravidiel, ako ma opravili z nášho odboru legislatívy a aproximácie práva, treba správne znenie dať, „osobitného predpisu14) opatrí potvrdením o vykonateľnosti úrad.“.“.“ Poznámka pod čiarou k odkazu 14 je teda korigovaná potom čl. 71 nariadenia Rady Európskych spoločenstiev č. 6/2002 z 12. decembra 2001 o dizajnoch Spoločenstva. Po štvrté. Za čl. II sa vkladá čl. III, ktorý znie: „Zákon č. 55/1997 Z. z. o ochranných známkach v znení zákona č. 577/2001 Z. z. a zákona č. 14/2004 Z. z. sa mení a dopĺňa takto: „V § 36a sa za odsek 2 vkladá nový odsek 3, ktorý znie,“ a takisto je tu legislatívnotechnická úprava, kde do poznámky pod čiarou musíme vložiť znenie toho predpisu a do textu iba znenie osobitného predpisu a odkaz naň, čiže ja čítam správne znenie: „Vykonateľné rozhodnutie Úradu pre harmonizáciu vnútorného trhu podľa osobitného predpisu9a),“ toto je tá zmena, „opatrí potvrdením o vykonateľnosti9b) úrad.“.“.“ Poznámka pod čiarou k odkazu 9a a 9b znie: „9a) čl. 82 nariadenia Rady Európskych spoločenstiev č. 40/94, 9b) § 275 ods. 1 Občianskeho súdneho poriadku.“ Po piate. Doterajší § 66 sa označuje ako čl. IV. Stručné odôvodnenie tohto pozmeňujúceho návrhu. Návrh novelizácie zákona v súlade s čl. 71 nariadenia Rady Európskych spoločenstiev č. 6/2002 o dizajnoch Spoločenstva a s čl. 82 nariadenia Rady Európskych spoločenstiev č. 40/94 o ochrannej známke Spoločenstva určuje národný orgán, ktorý pripojí k vykonateľným rozhodnutiam Úradu pre harmonizáciu vnútorného trhu potvrdenie o ich vykonateľnosti vzhľadom na to, že na základe súčasnej právnej úpravy takýto orgán nebol stanovený a postup podľa § 275 ods. 1 Občianskeho súdneho poriadku nemožno aplikovať, keďže ide o výkon rozhodnutí cudzieho orgánu. Vychádza sa pritom zo všeobecnej právnej úpravy výkonu rozhodnutia obsiahnutej v šiestej časti Občianskeho súdneho poriadku, ktorá pripúšťa aj výkon iných, a teda aj cudzích správnych rozhodnutí. Vzhľadom na to, že na základe vyjadrenia ministerstva spravodlivosti nepatrí uznávanie cudzích správnych rozhodnutí Úradu pre harmonizáciu vnútorného trhu do právomoci slovenských súdov, keďže nejde o cudzie súdne rozhodnutia súkromnoprávnej povahy, mal by po schválení tohto pozmeňujúceho návrhu, samozrejme, po dohode s ministerstvom spravodlivosti, vykonávať uvedenú činnosť Úrad priemyselného vlastníctva Slovenskej republiky, keďže je národným orgánom určeným na priamu komunikáciu s Úradom pre harmonizáciu vnútorného trhu. A to je vlastne zmysel tohto pozmeňujúceho návrhu. Ďakujem za pozornosť.